शिवसेना के पास राणे की ‘कुंडली’है और वह ‘संदूक’ खोल सकती है: संजय राउत
राउत ने राणे के इस बयान पर पलटवार किया कि वह ‘‘पुराने मामलों को खोद-खोदकर बाहर निकालेंगे।’’ राउत ने कहा कि शिवसेना के पास राणे की ‘‘कुंडली’’ है और वह ‘‘संदूक’’ खोल सकती है।
मुंबई/नासिक: शिवसेना के सांसद संजय राउत ने कहा कि शिवसेना के पास राणे की ‘‘कुंडली’’ है और वह ‘‘संदूक’’ खोल सकती है। राउत ने कहा कि केंद्रीय मंत्री नारायण राणे के ‘‘अहंकारी और प्रतिशोधपूर्ण रवैये’’ ने भाजपा को बैकफुट पर ला दिया है।  उन्होंने आरोप लगाया कि कोंकण के कद्दावर नेता ‘जन आशीर्वाद यात्रा’ के दौरान प्रधानमंत्री के दिशानिर्देशों का पालन नहीं कर रहे हैं। नासिक में पार्टी कार्यकर्ताओं को संबोधित करते हुए राउत ने राणे के इस बयान पर पलटवार किया कि वह ‘‘पुराने मामलों को खोद-खोदकर बाहर निकालेंगे।’’ राउत ने कहा कि शिवसेना के पास राणे की ‘‘कुंडली’’ है और वह ‘‘संदूक’’ खोल सकती है। महाराष्ट्र के मुख्यमंत्री और शिवसेना अध्यक्ष उद्धव ठाकरे के खिलाफ ‘‘थप्पड़ मारने’’ वाले बयान को लेकर राणे को मंगलवार की रात गिरफ्तार किया गया और बाद में वह जमानत पर रिहा हो गए। राउत ने कहा, ‘‘राणे के अलावा महाराष्ट्र से नवनियुक्त केंद्रीय मंत्री -- भारती पवार, कपिल पाटिल, भागवत कराड भी ‘जन आशीर्वाद यात्रा’ के तहत विभिन्न इलाकों का दौरा कर रहे हैं, लेकिन केंद्र सरकार के कार्यों का प्रचार करने के प्रधानमंत्री मोदी के दिशानिर्देशों के बजाए राणे शिवसेना, उद्धव ठाकरे और एमवीए सरकार पर निशाना साध रहे हैं। राणे और उनकी पार्टी भाजपा को आत्ममंथन करना होगा। भाजपा को (राणे को पार्टी में शामिल करने की) गलती का जल्द अहसास होगा। राणे के प्रतिशोधपूर्ण और अहंकारी रवैये के कारण वह खुद ही बैकफुट पर है और आखिरकार भाजपा को नीचे लाएगी।’’ पुराने मामले खोलने की राणे की धमकी के बारे में राउत ने कहा, ‘‘हमारे पास उनकी कुंडली है। तैयार रहिए जब हम संदूक खोलेंगे।’’ राणे ‘जन आशीर्वाद यात्रा’ के तहत वर्तमान में सिंधुदुर्ग जिले सहित तटीय कोंकण क्षेत्र का दौरा कर रहे हैं। राउत ने विपक्ष के नेता देवेंद्र फडणवीस और ठाकरे के बीच हुई मुलाकात के बारे में कहा कि मुख्यमंत्री ने अवश्य ही फडणवीस से कहा होगा कि उन्हें क्या करने की जरूरत है। उन्होंने कहा, ‘‘भाजपा के साथ हमारे राजनीतिक मतभेद हैं। अगर भाजपा राणे के कंधे का इस्तेमाल कर हम पर गोली दागना चाहती है, तो हम तैयार हैं। शरद पवार के साथ भी हमारे मतभेद थे, लेकिन आज हम साथ हैं।’’ बाद में राउत ने संवाददाताओं से कहा कि राणे की मानसिक हालत ठीक नहीं है और उन्हें योग करने की सलाह दी। राउत ने कहा, ‘‘राणे के खिलाफ कार्रवाई कानूनन सही और उचित थी। कानून के समक्ष हर कोई बराबर है। राणे की मानसिक स्थिति ठीक नहीं है। उन्हें योग करने की जरूरत है। शिवसैनिक भी उनकी अच्छे सेहत की कामना करेंगे।’’ राणे पर प्रहार करते हुए उन्होंने कहा कि 36 केंद्रीय मंत्रियों ने ‘जन आशीर्वाद यात्रा’ निकाली लेकिन केवल एक व्यक्ति ने मोदी सरकार का प्रचार करने के बजाए शिवसेना की आलोचना की। इस बीच, पूर्व विधायक वसंत गीते के बेटे और नासिक के पूर्व उप महापौर प्रथमेश गीते शिवसेना में शामिल होने वाले हैं। सूत्रों ने बताया कि उन्होंने शनिवार को एक होटल में राउत से मुलाकात की। फिलहाल वह भाजपा में हैं।इनपुट-भाषा